Με ένταση, κρότου-λάμψης, βία και προσαγωγές εξελίσσεται από τις 7 το πρωί τριπλή αστυνομική επιχείρηση στο Κουκάκι για την εκκένωση καταλήψεων στις οδούς Ματρόζου 45, Παναιτωλίου 21 και Αρβάλη 3.

Η Αστυνομία χρησιμοποίησε χειροβομβίδες κρότου λάμψης και δακρυγόνα. Όπως υποστηρίζει, κατά την εκκένωση των καταλήψεων Ματρόζου και Παναιτωλίου, δέχτηκε επίθεση με πέτρες και δακρυγόνα από τους καταληψίες εντός του κτιρίου. Τελικά, αστυνομικοί των ΕΚΑΜ έσπασαν τις πόρτες και εισέβαλαν στα κτίρια. Αντιθέτως, σύμφωνα πάλι με την Αστυνομία, στην κατάληψη Αρβάλη δεν προβλήθηκε αντίσταση από τους καταληψίες.

Συνολικά έχουν προσαχθεί δέκα άτομα, εκ των οποίων οι οκτώ προσήχθησαν εντός των κτιρίων που τελούσαν υπό κατάληψη. Ειδικότερα, προσήχθησαν δύο άτομα στην Ματρόζου, τέσσερα άτομα (τρεις γυναίκες και ένας άνδρας) στην Παναιτωλίου και δύο άτομα (ένας άνδρας και μία γυναίκα) στην Αρβάλη. Η αστυνομία προσήγαγε ακόμη άλλα δύο άτομα, που ήταν απλώς κάτοικοι κτιρίου δίπλα από την κατάληψη Ματρόζου.

Συγκεκριμένα, σύμφωνα με καταγγελία γυναίκας στην εκπομπή «Καλημέρα Ελλάδα» στον ΑΝΤ1, αστυνομικοί προσπάθησαν να μπουν στο διπλανό κτίριο επί της Ματρόζου. Η οικογένεια που διέμενε στο κτίριο αρνήθηκε την είσοδο των αστυνομικών χωρίς εισαγγελικό ένταλμα. Λίγο αργότερα οι κάτοικοι συνειδητοποίησαν ότι παρανόμως αστυνομικοί είχαν βρεθεί στην ταράτσα τους. Όταν πήγαν να δουν τι γίνεται, οι αστυνομικοί ξυκολόπησαν και προσήγαγαν δύο μέλη της οικογένειας. Χαρακτηριστικά, η μητέρα είπε στην εκπομπή:

«Ήρθαν τα ΜΑΤ και ζήτησαν να περάσουν από το σπίτι για να μπουν στο διπλανό. Ζητήσαμε χαρτί Εισαγγελέα για να περάσουν και τους είπαμε ότι αν έχετε χαρτί να μπείτε. Είπαν ότι δεν έχουν, έκλεισε η πόρτα κοιτούσαμε στα παράθυρα να δούμε τι γίνεται. Κάποια στιγμή ακούσαμε βήματα στην ταράτσα μας και πήγαν ο άντρας μου και τα παιδιά μου να δουν τι γίνεται. Στη δική μας ταράτσα. Ζήτησαν πάλι χαρτί Εισαγγελέα και σε απάντηση τούς έβαλαν κάτω, τους έδεσαν τα χέρια και τους πλάκωσαν στο ξύλο. Πήγα να δω τι γίνεται και μου είπαν "Φύγε, γιατί θα σε πετάξουμε από τη σκάλα" - είναι μια μεταλλική σκάλα που ανεβαίνει στην ταράτσα».

Οπτικό υλικό του πατέρα και του γιου που βρίσκονται δεμένοι στην ταράτσα του σπιτιού τους, επιβεβαιώνει την καταγγελία της γυναίκας.

Οι προσαχθέντες έχουν μεταφερθεί στην Κρατική Ασφάλεια, ενώ συγκέντρωση διαμαρτυρίας βρίσκεται σε εξέλιξη αυτή τη στιγμή έξω από τα κτίρια που εκκενώθηκαν.

Υπενθυμίζεται ότι χθες, η πρώτη εκκένωση μετά το τελεσίγραφο Χρυσοχοϊδη έγινε στο Μαρούσι.

Για τα καλύτερα θέματα του VICE Greece, γραφτείτε στο εβδομαδιαίο Newsletter μας.

Περισσότερα από το VICE